b'\n_START_ARTICLE_\nLivskunst\n_START_PARAGRAPH_\nLivskunst er en betegnelse for kunsten at leve vel eller f\xc3\xa5 det bedste ud af sit liv. P\xc3\xa5 den m\xc3\xa5de kan livskunst b\xc3\xa5de betegne den egenskab, indsigt eller s\xc3\xa6rlige levem\xc3\xa5de, der skal til for at kunne leve et godt liv. Livskunst er blevet popul\xc3\xa6rt de senere \xc3\xa5r, og der findes forskellige tilgange:\n_START_SECTION_\nFilosofisk livskunst\n_START_PARAGRAPH_\nDen filosofiske livskunst har v\xc3\xa6ret kendt siden antikken. Det er ikke simpel selvhj\xc3\xa6lpslitteratur men har fokus p\xc3\xa5, hvordan man kan f\xc3\xa5 et mere bevidst liv ved at s\xc3\xb8ge efter visdom. Selve betegnelsen \xe2\x80\x98livskunst\xe2\x80\x99 stammer fra den oldgr\xc3\xa6ske filosof Platon. I Danmark er den filosofiske livskunst blevet genoplivet af filosoffen Anders Dr\xc3\xa6by. Han beskriver filosofisk livskunst som en praktisk etik, der har fokus p\xc3\xa5 opn\xc3\xa5else af det gode liv. Filosofisk livskunst er derfor noget andet end livsfilosofi. Anders Dr\xc3\xa6by demonstrerer i bogen Livskunsten \xe2\x80\x93 filosofien om at v\xc3\xa5gne op til livet, hvordan filosofien kan vise vejen til at v\xc3\xa5gne op fra en form for s\xc3\xb8vng\xc3\xa6ngerliv. Det foruds\xc3\xa6tter, at man forholder sig til d\xc3\xb8den, forvandler sit indre og tr\xc3\xa6der ud af flokken og det konforme liv. Derigennem kan man f\xc3\xa5 et liv, der i h\xc3\xb8jere grad er baseret p\xc3\xa5 menneskelige end p\xc3\xa5 materielle v\xc3\xa6rdier.\n_START_SECTION_\nVisdomsordenes livskunst\n_START_PARAGRAPH_\nEn del af livskunsten findes is\xc3\xa6r som samlinger af visdomsord fra filosofi og litteratur. Nogle af disse samlinger findes som almanakker, der indeholder en fortegnelse over \xc3\xa5rets dage med et visdomsord til de enkelte dage. I Danmark er denne tilgang repr\xc3\xa6senteret ved bogen Livskunstens almanak, hvor Nils Simonsen og Karen Glemte har samlet en r\xc3\xa6kke visdomsord. Svend Christiansen st\xc3\xa5r bag Livskunstens Almanak - Anden Samling, der omfatter ordsprog, citater og b\xc3\xb8nner til hver eneste af \xc3\xa5rets dage.\n_START_SECTION_\nHverdagens livskunst\n_START_PARAGRAPH_\nLivskunsten findes ogs\xc3\xa5 som "hverdagens livskunst", der s\xc3\xa6tter fokus p\xc3\xa5 at kunne leve et almindeligt hverdagsliv. Litteratur om denne form for livskunst handler f\xc3\xb8rst og fremmest om at skabe st\xc3\xb8rre trivsel eller lykke i hverdagen. I Danmark udgav forfatteren Edith Rode allerede i 1948 bogen Livskunst uden filosofi, der kan betragtes som en l\xc3\xa6rebog i almindelige leveregler. Den danske l\xc3\xa6ge Jesper Bay-Hansen fort\xc3\xa6ller i Livskunst i praksis \xe2\x80\x93 empowerment i din hverdag hele livet om, hvordan man tr\xc3\xa6ffer de valg, der giver st\xc3\xb8rst mulig gl\xc3\xa6de og trivsel. Jesper Bay-Hansen har ogs\xc3\xa5 skrevet bogen M\xc3\xa6rk efter, der giver en anvisning p\xc3\xa5, hvordan vi f\xc3\xa5r et godt liv ved at m\xc3\xa6rke efter i os selv. _NEWLINE_Derudover kan n\xc3\xa6vnes den schweiziske forfatter Rolf Dobellis bog Kunsten at leve godt, som h\xc3\xa6vder, at det kr\xc3\xa6ver en hel v\xc3\xa6rkt\xc3\xb8jskasse af redskaber og tankes\xc3\xa6t for at kunne leve godt. Rolf Dobelli er ogs\xc3\xa5 forfatter til bogen Kunsten at t\xc3\xa6nke klart, der viser, hvordan klar t\xc3\xa6nkning giver mulighed for at tr\xc3\xa6ffe valg, samt bogen Kunsten at handle klogt, som handler om at handle mere hensigtsm\xc3\xa6ssigt i hverdagen. Den tyske forfatter Wilhelm Schmids bog Kunsten at blive gammel har til geng\xc3\xa6ld et mere specifikt fokus p\xc3\xa5 at blive gammel med ro, eftert\xc3\xa6nksomhed og nydelse. I den anden ende af aldersskalaen har Lasse Schou Larsen udgivet bogen Livskunst for drenger\xc3\xb8ve, der viser, hvordan yngre m\xc3\xa6nd kan opn\xc3\xa5 et lykkeligt liv.\n_START_SECTION_\nPsykologisk og psykoterapeutisk livskunst\n_START_PARAGRAPH_\nDer findes ogs\xc3\xa5 psykologisk livskunst, som blandt andet er repr\xc3\xa6senteret i de tyske b\xc3\xb8ger Lebenskunst og Psychologie der Lebenskunst. Meget af denne psykologiske livskunst tager et videnskabeligt udgangspunkt i den positive psykologi. S\xc3\xa5dan handler det gode liv om at have en positiv livsindstilling. Den psykologiske tilgang anvendes blandt andet inden for coaching. Andre psykologer og psykoterapeuter har et andet udgangspunkt eller ser mere sn\xc3\xa6vert p\xc3\xa5 blandt andet kunsten at give slip eller begr\xc3\xa6nse sig. _NEWLINE_Den hollandsk-britiske Emmy van Deurzen opfatter eksistentiel terapi som en livskunst, der handler om at l\xc3\xa6re klienterne at leve livet Det kr\xc3\xa6ver, at der l\xc3\xa6res indsigt og f\xc3\xa6rdigheder til at leve livet.\n_START_SECTION_\nReligi\xc3\xb8s og spirituel livskunst\n_START_PARAGRAPH_\nNoget af livskunsten er baseret p\xc3\xa5 religi\xc3\xb8se tanker eller er spirituel. Det omfatter b\xc3\xa5de kristne, buddhistiske, hinduistiske og mere moderne spirituelle opfattelser af livskunsten. Den tyske teolog Wilfried Engemanns bog Frihed og kristen livskunst l\xc3\xa6gger v\xc3\xa6gt p\xc3\xa5, hvordan den kristne tro og de bibelske tekster kan bidrage til et godt liv. Christopher Hansards bog Tibetansk livskunst har til geng\xc3\xa6ld sit udgangspunkt i den tibetanske buddhisme. Bogen fort\xc3\xa6ller om, hvordan man kan opn\xc3\xa5 en kontrol af tankens kraft. Baggrunden er den \xc3\xa5ndelige og religi\xc3\xb8se disciplin, der er blevet kendt under navnet \xe2\x80\x99bon\xe2\x80\x99. Endelig har den indiske hinduguru Sri Sri Ravi Shankar udgivet en lang r\xc3\xa6kke b\xc3\xb8ger om livskunst. Han st\xc3\xa5r bag den internationale organisation \xe2\x80\x99Art of Living\xe2\x80\x99, der ikke er tilknyttet nogen egentlig religi\xc3\xb8s retning men er mere spirituel og udbreder yoga og meditation.\n_START_SECTION_\nLivskunstner\n_START_PARAGRAPH_\nOrdet \'livskunstner\' bruges som en betegnelse for en person, der form\xc3\xa5r at f\xc3\xa5 det bedste ud af sit liv. Det vil sige et menneske, der er i stand til at leve et meningsfuldt liv og nyde sin tilv\xc3\xa6relse. Begrebet bruges sommetider om personer, der har en meget individuel og kreativ tilgang til livet, og som derfor lever et inspirerende liv. Nogle af disse personer er ligefrem kunstnere i ordets mest almindelige betydning.'